**Mark. 6:7-13, 30**

**“So word jy gestuur.”**

*Andries Burger, GK Pinetown, 17 November 2019*

*Sing: Lied 159:1, 2; Ps. 95:1, 3(C); Loof Hom met die tromme!; Lied 184:1, 2, 3, 4; Ps. 40:4 (T); Ps. 32:2, 3, 4(C)*

In hierdie hoofstuk sien die begin van die verandering van die Ou Testament na die Nuwe Testament, van die Ou Verbond van die wet, na die Nuwe Verbond van genade.

Jesus Christus en die versoening wat Hy vir gelowiges verdien met sy bloedoffer aan die kruis is die waterskeiding, maar die uitwerking in mense se bediening begin hier.

In die Ou Testament het God sy wil bekend gemaak deur die profete en in die nuwe Testament deur sy apostels, wat “gestuurdes” beteken.

En hier skryf Markus van die begin van die apostels se Nuwe Testament bediening en die dood van die laaste Ou Testament profeet, Johannes die Doper.

Ek wil spesifiek fokus op Jesus wat sy twaalf apostels uitstuur op hulle eerste sending.

Met watter opdrag stuur Jesus hulle uit?

Met watter verwagting stuur Jesus hulle uit?

Met watter toerusting stuur Jesus hulle uit?

Met watter voorsiening stuur Jesus hulle uit?

Lees: << Mark. 6:7-13, 30>>

**Wat is die opdrag wat Jesus gee wanneer Hy sy apostels uitstuur?**

Markus is baie kort in sy beskrywing van die opdrag v. 12 “Gaan verkondig dat die mense hulle moet bekeer.”

Dieselfde boodskap as wat Johannes gepreek het, dieselfde as Jesus se eerste preek – “Bekeer julle.”

Matteus gee meer detail in 10:7, 8, *“****7****Gaan verkondig: ‘Die koninkryk van die hemel het naby gekom.’* ***8****Maak siekes gesond, wek dooies op, reinig melaatses en dryf bose geeste uit.”*

Saamgevoeg is ons presies by Jesus se eerste preek (Mark. 1:15) dat die koninkryk naby gekom het en die evangelie moet glo en hulle daarom moet bekeer.

Hulle moet nie hulle eie stories en boodskappe gaan opmaak nie, hulle moet Jesus se boodskap van blye verlossing verkondig.

Hulle moet die mense oproep om in Hom te glo en daarom moet hulle bekeer van hulle sonde,

te bekeer van eie geregtigheid om self te probeer om iets by God te verdien.

Jesus het nie al sy dissipels met hierdie spesifieke opdrag uitgestuur het nie, maar spesifiek hierdie twaalf wat Hy daarvoor uitgekies het.

In Mark 3:14 lees ons dat Jesus die twaalf *“aangestel het om permanent by Hom te bly sodat Hy hulle kon uitstuur om te preek.”*

Hy het hulle gestuur om die blye nuus van sy koms te verkondig en om mense tot bekering te vermaan.

En om sy mag en sy heerskappy ten toon te stel laat Hy hulle siekes gesond maak, duiwels uitdryf en self dooies opwek.

Vandag stuur Hy steeds predikers uit om dieselfde blye nuus uit te dra van sy koms en van sy verlossing, om mense tot geloof en tot bekering op te roep.

Dit is tog duidelik in opdragte soos Mat. 28:19 dat ons moet uitgaan om dissipels, of volgelinge van Jesus te maak uit alle nasies.

Kan jy dit duideliker hoor as in Jesus se opdrag in Joh. 20:21, *“Vrede vir julle! Soos die Vader My gestuur het, stuur ek julle ook.”*

Dit is so dat Hy nie almal as amptelike predikers uitstuur nie.

Wanneer Jesus in Hand. 1:8 sê dat ons sy getuies sal wees, dan bedoel hy nie dieselfde as predikers nie maar iets soos ŉ getuie wat vertel van wat hy gehoor en gesien en ervaar het.

En tog is die ooreenkoms duidelik – om te vertel van Jesus en van sy verlossing en van jou geloof en jou vreugde in Hom.

Kan jy jou indink dat die kerk van Jesus Christus hierdie opdrag sal ignoreer. Daar is soveel slim argumente waarmee mense en gemeentes hulle gewetens in valsheid sus – mag dit nooit waar wees van hierdie gemeente nie.

Mag ons aanhoudend vra dat die Here ons geleenthede sal gee om hierdie opdrag uit te voer, en die Gees ons sal dring om gehoorsaam te wees.

En mag ons dan elke geleentheid daartoe aangryp, mag ons gehoorsaamheid om die blye evangelie na die gemeenskap hier naby en daar ver uit te dra sigbaar wees in ons gebede, en in ons begroting, en in ons optrede.

Dink bietjie, hoe voer ons die opdrag uit in ons omgewing, in ons provinsie waar die lewensnood én die geestelike nood so voor die handliggend is?

Wat wil die Here byvoorbeeld hê moet ons doen met die geleentheid om predikante te laat oplei deur Mukhanyo wat op ons pad gekom het?

Is dit moontlik vir jou stil te bly?

Is dit moontlik vir ons gemeente om nie te getuig en te verkondig nie?

Kan dit wees dat ons blydskap in Jesus so min dat ons daaroor sou kon stilbly?

**Wat was die verwagting waarmee Hy hulle uitgestuur het?**

Reg in die begin toe Jesus hulle die eerste keer geroep het om Hom te volg, het Hy gesê dat Hy hulle vissers van mense sou maak (Mark. 1:17). En nou stuur Hy hulle uit om mense vir die verlossing in Christus te gaan “vang”.

Natuurlik was hulle verwagting dat mense hulle sal glo en in dankbaarheid sal bekeer. As jy die wonder van Jesus ken kan jy jou amper nie indink dat ander nie ook met vreugde daarna sal gryp nie.

Maar in v. 11 waarsku Jesus hulle dat daar mense sal wees wat hulle nie sal wil ontvang nie, wat nie na hulle sal wil luister nie.

Die konteks in Markus 6 maak dit vir ons nog duideliker as wat dit vir hulle was.

In sy tuisdorp Nasaret wou die mense selfs Jesus se prediking nie aanvaar nie. Hulle was aangegryp deur sy woorde, hulle het sekerlik gehoor van die wonders wat sy goddelikheid ten toongestel het, maar hulle het Jesus verbaas met hulle ongeloof.

Daarby kies Markus baie spesifiek om van Johannes se dood te vertel in dieselfde asem wat hy van die twaalf se sending vertel. Johannes wat presies gedoen het wat waarvoor hulle nou uitgestuur word – Hy het Herodes opgeroep tot bekering. En die gevolg was nie Herodus se bekering nie, maar moord –

Johannes het met sy kop betaal.

Mateus skryf dat Jesus vir hulle gesê het dat Hy hulle soos skape onder die wolwe instuur...

Natuurlik gaan ons met die verwagting en die hoop dat mense na ons getuienis, na ons prediking sal luister.

Maar baie sal nie. Selfs onder jou eie mense sal daar van die saad wees wat op die pad val en waarvan geen oes van geloof en bekering sal kom nie.

Maar ons motivering om te verkondig en om te getuig is nie die oes wat ons verwag nie (dit sal net genade wees) – ons gaan omdat ons Here en Koning ons stuur en dit die grootste vreugde is om Hom te gehoorsaam.

Hulle vertel van sendelinge uit die Kaap na die herlewing in Andrew Murray se tyd, wat vir soveel as 30 jaar in Nigerië sending gedoen het sonder enige beduidende bekeerlinge. En toe eers het God begin om ŉ oes te gee...

30 jaar aanhou omdat dit Here jou gestuur het en omdat jy nie uitgepraat kan raak oor die wonder van Jesus Christus nie.

Na hoeveel probeerslae sal ek en jy moedeloos raak en uitsak en stilbly?

Hoeveel jaar sal hierdie gemeente aanhou om die gemeenskap te bedien met Jesus se boodskap van verlossing en genade?

Of sal ons soos so baie ander begin of aanhou om net op ons self te fokus?

**Met watter toerusting stuur Jesus hulle uit?**

Jesus self het hulle toegerus deur sy Gees, Mark. 6:7, *“7Hy het hulle mag oor onrein geeste gegee.”* Mateus voeg by (Mat. 10:1) dat Hy hulle, *“mag gegee het om elke soort siekte en kwaal gesond te maak.”*

Doen hy dit vandag nog steeds?

Gee Hy nog die mag om siekes gesond te maak en bose geeste uit te dryf?

Dit is sekerlik so dat Hy dit nie so gereeld gee as aan die begin nie.

Destyds het Hy dit gedoen om die waarheid te bevestig, om sy almag te bewys.

Vandag het ons die Bybel met al die wonders wat daarin opgeteken is as voldoende getuienis.

Watter groter wonder is nog nodig as wat Jesus aan die kruis gedoen het en met sy opstanding uit die dood?

Kan hy dit nog gee – natuurlik.

Pas ŉ jaar of wat gelede het ŉ vriend van my in Pretoria maande lank te doen gehad met die aardigste goed terwyl hy ŉ vrou bedien het om diep uit die greep van Satanisme bevry te word. Sonder om dit aan die klok van sensasie te hang.

En wondergenesings – hou maar jou ore oop en jy sal steeds daarvan hoor. (Ek bedoel nie die wat sensasie daarvan wil maak nie, ek praat van regte stille genesing wat medesie nie kan verklaar nie.)

Waar nodig – gee Jesus deur sy Gees steeds daardie mag.

Maar baie belangriker as hierdie wonders, is die wonder van geloof wat jou deel laat kry aan Jesus self, wat sy geregtigheid joune maak nadat Hy jou sonde vonnis betaal het.

Bevryding van geeste en genesing van siektes is vulletjies teenoor ongelowiges se opwekking uit ŉ geestelike dood na die ewige hemelse heerlikheid by God.

En dit kom deur wedergeboorte en geloof wat die Heilige Gees werk deur die Woord – deur getuienis en deur prediking.

Jesus was van die begin af besig om sy apostels daarvoor toe te rus.

Hy het hulle gekies om voltyds by Hom te wees om hulle voor te berei sodat Hy hulle kan uitstuur om te preek (Mark 3:14).

Hulle het sy prediking gehoor, hulle het sy wonders gesien, hulle het gevra en Hy het verduidelik.

En vandag?

Nog net dieselfde – elkeen wat van Jesus getuig, elkeen wat God se woord verkondig in waarheid, kan dit net doen deur die werk van die Heilige Gees.

Hoeveel geleenthede gee die Here aan jou en aan my om ons toe te rus, om meer van Hom te hoor, en van Hom te lees – van Hom te leer?

Hoeveel keer het ons die geleentheid om sy werk prakties in ons lewens te ervaar – as ons net maar daarvoor uitkyk?

Hoeveel maak jy daarvan gebruik sodat jy getrou sal kan wees in jou sending?

Hoeveel dra ons by, offer ons op sodat ander opgelei en toegerus word sodat Jesus hulle kan uitstuur as predikers?

**Met watter voorsiening stuur Jesus hulle uit?**

Watter voorsiening het hulle gemaak vir hulle reiskostes, en hulle verblyf en kos en klere?

Dit is vir die wêreld onsin om ŉ projek aan te pak sonder enige voorsiening vir sulke dinge. Maar dit is presies Jesus se opdrag.

Hulle mag niks saamvat nie – niks kos nie, geen reissak nie, geen geld nie, geen ekstra klere nie. Net ŉ kierie en darem skoene. God sal voorsien...

En wanneer hulle na die eerste aand by iemand anders beter blyplek kan kry, dan moet hulle bly waar hulle is want hulle eie gerief en gemak is ook nie die fokus nie.

Op hulle sending moet hulle nie net vertel van God se genade nie, hulle moet voorbeelde daarvan wees in hoe hulle op God vertrou.

Wanneer Jesus in Mat. 6:25 e.v. leer dat ons nie soos die wêreld moet bekommer oor wat ons sal eet en wat ons sal aantrek nie, maar dat ons eers moet beywer vir sy koninkryk en dat Hy dan al die ander dinge sal gee – dan bedoel hy presies dit.

Ons moet nie onverskillig wees nie, maar gehoorsaamheid aan God se opdrag hang nie af van die begroting nie.

God sal gee wat ons nodig het sodat ons sal kan doen wat Hy vra.

Wanneer ŉ kind ernstig siek is, dan stem ouers in vir behandelings waarvoor hulle weet hulle nie kan betaal nie.

Sal ons dan nie dieselfde doen as die Here ons stuur om die ewige lewe met iemand te gaan deel nie?

Sal ons die ewige lewe van iemand terughou omdat ons bang is dat daar nie genoeg geld vir ons gemeente gaan oorbly nie?

Een van die onnatuurlikste besluite vir baie ouderlinge en diakens is wanneer ons die gemeente se begroting goedkeur met meer uitgawes as inkomste.

As ons oortuig is dat die Here ons roep om iets te doen, dan sal Hy die fondse voorsien – baie keer deur ons eie sakke, ander kere op ander maniere.

Onthou julle nog die wonders wat ons beleef het om vir Henning-hulle te onderhou toe ons self gemeente nie meer genoeg kon bydra nie?

Daarby moet ons nie miskyk dat Jesus hulle twee-twee uitgestuur het nie.

Een van die redes is dat twee getuies die waarheid bevestig soos God in Duet. 19:15 voorskryf.

ŉ Ander rede is die praktiese wysheid wat ons in Prediker 4:9-10 lees, *“9Twee vaar beter as een. Hulle inspanning kom tot iets. 10As die een val, kan die ander hom ophelp. Maar as een val wat alleen is, is daar niemand om hom op te help nie.”*

Jesus stuur ons nie alleen op ons eie uit nie. Hy gee ons vir mekaar om mekaar te ondersteun.

Om mekaar te help om by die waarheid te bly,

om mekaar te help om met ŉ bekeerde lewe ŉ voorbeeld te stel van wat ons getuig en verkondig,

om mekaar aan te moedig om nie moedeloos te word nie.

Doen ons dit? Vir wie het jy onlangs aangemoedig?

Het jy al iemand gebel wat lanklaas by ŉ erediens was om hulle aan te moedig en moed in te praat, om vir hulle te bid en dan te sê jy het?

Daar is nie baie van hulle nie – dit sal so min van ons vat om hulle te ondersteun en aan te moedig... (As jy wil weet wie kan ek jou help...)

(Dis wat Oom Niel Duvenhage gedoen het en jy moet hoor hoe mense dit waardeer het!)

Maar waarom stuur Jesus hulle uit, waarom stuur Hy ons uit?

Dink daaraan: Hoe wonderlik is die nuus van Jesus? Vir die ganse mens spesie is daar geen toekoms nie, behalwe die ewigdurende lyding as gevolg van ons sonde rebellie teen God.

Maar reg van Adam en Eva self af, deur die geslagte en geslagte wag mense vir die Verlosser wat God in liefde en genade beloof het.

Sal ons dan stilbly as ons weet dat Hy gekom het?

Daar is steeds mens om ons wat dit nie weet nie, of wat nie die impak daarvan besef of na waarde skat nie.

Sal ons stilbly as ons Koning wat alle mag in die Hemel en die aarde het ons stuur om van Hom te gaan vertel?

Sal ons sy glorie, sy heerlikheid, sy majesteit vir ons self hou?

Sal ons hulle wat om ons nog sonder hoop leef – al is dit deur hulle eie toedoen – sal ons hulle aan hulle lot oorlaat?

Dit is wat die duiwel sou wou, maar dit pas nie by God se kinders nie.

Dit pas dat ons Hom gehoorsaam, dat ons nie uitgepraat kan raak oor Hom nie.

Daar is ŉ laaste ding om op te let.

Dit waarvan ons in v. 30 gelees het – dat die apostels na Jesus teruggekom het en vertel het wat hulle gedoen het en wat hulle die mense geleer het.

So sal dit wees met elkeen van ons – ons sal vir Jesus moet vertel wat ons gedoen het met sy opdrag.

Mag ons rapport tog nie vol verskonings wees waarom ons dit glad nie gedoen het nie, of dat ons dit net so skraps gedoen het om ons gewetens te sus nie.

Draai na buite, kyk weg van jouself af en weg van die gemeente af

en sien die geestelike en die fisiese nood van gemeenskap om ons raak,

sien die nood van die wêreld raak en laat ons hulle van Jesus vertel,

van Hom getuig, sy liefde vir hulle wys...

Hy het ons gevul met ’n onuitspreeklike vreugde en vrede van ewige verlossing wat ons nou reeds begin ervaar. Kom ons gehoorsaam daarom sy opdragte:

Joh. 20:21, “*21 ... Soos die Vader My gestuur het, stuur Ek julle ook.”*

En in Mat. 28:19, “*19Gaan dan na al die nasies toe en maak die mense my dissipels.*

En later in Hand 1:8, *“8Maar julle sal krag ontvang wanneer die Heilige Gees oor julle kom, en julle sal my getuies wees in Jerusalem sowel as in die hele Judea en in Samaria en tot in die uithoeke van die wêreld.”*

Gelowige, kind van God:

Begin nou, hou aan om te getuig – met jou lewe en met jou woorde – van die wonder van God in Christus in jou!

Amen